SUPER เห็นต่าง IFA ยันลงทุนโรงไฟฟ้าคุ้มค่าแน่นอน
SUPER เห็นต่าง IFA ยันลงทุนโรงไฟฟ้าคุ้มค่าแน่นอน โดยก่อนหน้านี้ทาง IFA เห็นว่าไม่ควรอนุมัติการลงทุนในโรงำฟฟ้าพลังงานแสงอาทิตย์ 2 รายการ เนื่องจากราคาประเมินมูลค่าที่เหมาะสมต่ำกว่าราคาซื้อ ขณะที่ ก.ล.ต.-ตลท. ได้ออกมาเตือนให้ผู้ถือหุ้น SUPER ให้ไปใช้สิทธิในการประชุมวิสามัญผู้ถือหุ้น ในวันที่ 30 ต.ค.นี้
27 ต.ค. 2558

นายจอมทรัพย์ โลจายะ ประธานกรรมการ บริษัท ซุปเปอร์บล๊อก จำกัด (มหาชน) หรือ SUPER เปิดเผยว่า สำหรับประเด็นที่บริษัทจะเข้าลงทุนในโครงการโรงไฟฟ้าพลังงานแสงอาทิตย์ 2 แห่ง ซึ่งทางที่ปรึกษาทางการเงินอิสระ (IFA) เห็นว่าผู้ถือหุ้นไม่ควรอนุมัติให้บริษัทลงทุนในโครงการโรงไฟฟ้านั้น ทางบริษัทไม่มีความกังวลแต่อย่างใด โดยถือเป็นเรื่องปกติในการทำหน้าที่ของที่ปรึกษาทางการเงินอิสระ
โดยทางคณะกรรมการตรวจสอบของ SUPER ได้พิจารณาแล้วเห็นว่าการเจ้าทำรายการดังกล่าวเป็นการกระทำที่สมเหตุสมผลต่อการดำเนินธุรกิจ และจะเอื้อประโยชน์โดยตรงต่อบริษัท โดยช่วยเสริมสร้างความแข็งแกร่งในการดำเนินธุรกิจและสร้างรายได้ในอนาคตให้แก่บริษัท
นอกจากนี้ราคาที่ตกลงในการเข้าทำรายการครั้งนี้เป็นราคาที่เหมาะสมและอยู่ในระดับที่ยอมรับได้ ส่วนประชุมเพื่อขอมติจากผู้ถือหุ้นในวันที่ 30 ต.ค.นี้ มั่นใจว่าจะสามารถตอบข้อซักถามได้ทั้งหมด และเชื่อว่าจะได้รับแรงสนับสนุนจากผู้ถือหุ้นด้วยดีเหมือนเช่นที่ผ่านมา
 
อนึ่งก่อนหน้านี้ บริษัท เซจแคปปิตอล จำกัด ในฐานะ IFA ให้ความเห็นต่อผู้ถือหุ้นของ SUPER ว่าไม่ควรอนุมัติการเข้าลงทุนในโครงการโรงไฟฟ้าพลังงานแสงอาทิตย์ ผ่านการซื้อหุ้นสามัญของบริษัทจำนวน 2 รายการ จากทั้งหมด 5 รายการ ได้แก่ การลงทุนในบริษัท พาวเวอร์ เทคโนโลยี อินเตอร์เนชั่นแนล จำกัด (PTI) และบริษัท เอ็นเนอร์จี เซิฟ จำกัด (ESERVE) ซึ่งลงทุนในสัดส่วนร้อยละ 49 และร้อยละ 51 ตามลำดับ
ทั้งนี้เนื่องจากราคาประเมินมูลค่าที่เหมาะสมต่ำกว่าราคาซื้อ โดยกรณีการซื้อหุ้น PTI ที่ราคา 272.44 ล้านบาท ขณะที่ราคาเหมาะสมอยู่ที่ 20.0-111.4 ล้านบาท  และกรณีการซื้อหุ้น ESERVE ที่ราคา 403.72 ล้านบาท ขณะที่ราคาเหมาะสมอยู่ที่ 89.4-227.6 ล้านบาท
รวมทั้งยังมีโครงการอีกจำนวน 3 โครงการของ ESERVE ที่ยังคงรอการตอบรับซื้อไฟฟ้าจากการไฟฟ้าส่วนภูมิภาค (PEA) อยู่ ซึ่งทำให้ยังมีความไม่แน่นอนที่จะได้รับสัญญาซื้อขายไฟฟ้า (PPA) สำหรับทั้ง 3 โครงการ
นอกจากนี้ IFA มีความเห็นเพิ่มเติมว่าเงื่อนไขในการเข้าทำรายการทั้ง 5 รายการที่บริษัทได้ชำระเงินล่วงหน้าแล้วให้แก่คู่สัญญาในแต่ละรายการจำนวนมากนั้น IFA เห็นว่าไม่เหมาะสมไม่เป็นไปตามเงื่อนไข  ในการทำสัญญาจะซื้อจะขายตามปกติ ซึ่งทำให้เกิดความไม่เป็นธรรมกับบริษัทและยังก่อให้เกิดค่าเสียโอกาสจากเงินที่บริษัทได้ชำระล่วงหน้าอีกด้วย
 
ขณะที่เช้าวันนี้ (27 ต.ค.) ตลาดหลักทรัพย์แห่งประเทศไทย (ตลท.) ได้เตือนผู้ถือหุ้น SUPER จากกรณีที่ปรึกษาทางการเงินอิสระ (IFA) เห็นว่าผู้ถือหุ้นไม่ควรอนุมัติให้บริษัทลงทุนในโครงการโรงไฟฟ้าพลังงานแสงอาทิตย์ 2 แห่ง เนื่องจากราคาประเมินมูลค่าที่เหมาะสมต่ำกว่าราคาซื้อ โดยตลท.ขอให้ผู้ถือหุ้นศึกษาข้อมูลในรายงานความเห็นของ IFA อย่างรอบคอบ และขอให้ผู้ถือหุ้นเข้าร่วมประชุมวิสามัญผู้ถือหุ้นของ SUPER โดยพร้อมเพรียงกัน ในวันที่ 30 ตุลาคม 2558
ขณะเดียวกัน สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้เตือนผู้ถือหุ้น SUPER ให้ศึกษาข้อมูลการลงทุนโครงการผลิตไฟฟ้า จากพลังงานแสงอาทิตย์ และใช้สิทธิในการประชุมวิสามัญผู้ถือหุ้น วันที่ 30 ต.ค.นี้ หลัง IFA เห็นว่าผู้ถือหุ้นไม่ควรอนุมัติรายการได้มาซึ่งสินทรัพย์ 2 คือ การลงทุนในบริษัท พาวเวอร์ เทคโนโลยี อินเตอร์เนชั่นแนลจำกัด (PTI) และบริษัท เอ็นเนอร์จี เซิฟ จำกัด (ESERVE) เนื่องจากมูลค่ายุติธรรมของหุ้นทั้งสองบริษัทต่ำกว่า ราคาซื้อ
โดยได้ขอให้ผู้ถือหุ้นศึกษาข้อมูลโดยละเอียดและใช้สิทธิของผู้ถือหุ้นในการประชุมวิสามัญผู้ถือหุ้น ครั้งที่ 2/2558 ในวันที่ 30 ตุลาคม 2558 เพื่อรักษาประโยชน์ของตนเอง พร้อมกับซักถามผู้บริหารบริษัท ถึงข้อมูลต่าง ๆ เพื่อให้มีข้อมูลครบถ้วนในการประกอบการตัดสินใจด้วย